PIRMĀS INSTANCES TIESAS RĪKOJUMS (ceturtā palāta)
2007. gada 26. aprīlī
Lieta T‑415/04
Tebaldi u.c.
pret
Eiropas Kopienu Komisiju
Civildienests – Ierēdņi – Paaugstināšana amatā – 2003. gada paaugstināšana amatā – Atteikums paaugstināt amatā – Paaugstināšanas amatā punktu piešķiršana – Acīmredzama nepieņemamība
Priekšmets Prasība prioritāri atcelt to ierēdņu sarakstu, kuri iecelti augstākā pakāpē, veicot 2003. gada paaugstināšanu amatā, daļā,
kurā šajos sarakstos nav ietverti prasītāju vārdi, kā arī atcelt šo lēmumu sagatavojošos aktus un pakārtoti – atcelt paaugstināšanas
amatā punktu piešķiršanu, kas veikta 2003. gada novērtējuma laikā
Nolēmums Prasību noraidīt kā acīmredzami nepieņemamu. Katrs lietas dalībnieks sedz savus tiesāšanās izdevumus pats.
Kopsavilkums
Ierēdņi – Prasība – Interese celt prasību
(Civildienesta noteikumu 90. un 91. pants)
Acīmredzami nepieņemama ir prasība, kuru ir cēlis ierēdnis un ar kuru lūdz atcelt to ierēdņu sarakstu, kuri iecelti augstākā
pakāpē, veicot paaugstināšanu amatā, daļā, kurā šajā sarakstā nav ietverts prasītāja vārds, kā arī pakārtoti – atcelt paaugstināšanas
amatā punktu piešķiršanu daļā, kurā tas skar prasītāju, ja prasītājs savos rakstveida dokumentos nav sniedzis nevienu konkrētu
faktu par savu personīgo situāciju saistībā ar attiecīgo paaugstināšanu amatā, tādu kā it īpaši sava kategorija, savs stāžs
kategorijā, kopumā un dažādās kategorijās saņemto paaugstināšanas amatā punktu skaits un paaugstināšanas slieksnis, kas attiecas
uz attiecīgo kategoriju, un tādēļ prasītājs nav pierādījis, kādas ir viņa personīgās intereses celt prasību.
Turklāt, ja prasītājs rakstveida dokumentos izsakās vispārēji un abstrakti, it īpaši apstrīdot noteiktu paaugstināšanas amatā
punktu kategoriju piešķiršanu, nenorādot, kādā mērā šī piešķiršana skar viņa paša intereses, neizklāstot savu situāciju un
nepierādot saikni starp izvirzītajiem iebildumiem un savu situāciju, tad šie iebildumi neskar viņa personīgo juridisko situāciju,
bet viņa iestādes personāla situāciju un nevar būt pamats prasības pieņemamībai, jo ierēdnis nav tiesīgs rīkoties likuma vai
iestādes interesēs un prasības atcelt tiesību aktu pamatošanai var izvirzīt tikai personīgos iebildumus.
(skat. 28.–32. un 36. punktu)
Atsauces
Tiesa: 1983. gada 30. jūnijs, 85/82 Schloh/Padome, Recueil, 2105. lpp., 14. punkts.
Pirmās instances tiesa: 1991. gada 25. septembris, T‑163/89 Sebastiani/Parlaments, Recueil, II‑715. lpp., 25. punkts.